text:
ISAHLUKO 9
“UKristu Ongamandla KaThixo”
1-3. (a) Ngawaphi amava oyikekayo ababa nawo abafundi kuLwandle lwaseGalili, yaye yintoni awayenzayo uYesu? (b) Kutheni uYesu ebizwa ngokufanelekileyo ngokuba ‘nguKristu ongamandla kaThixo’?
ABAFUNDI babesoyika. Bathi beseluhambeni kuLwandle lwaseGalili kwavuka isaqhwithi ngesiquphe. Ngokungathandabuzekiyo babekhe bazibona izaqhwithi kweli chibi ngaphambili—ngapha koko, abanye babo babengabalobi abanamava. * (Mateyu 4:18, 19) Kodwa esi ‘yayisisaqhwithi somoya omkhulu,’ esalutsho olo lwandle lwaba ndlongo-ndlongo ngephanyazo. La madoda azama ngamandla ukusilawula isikhephe, kodwa oyiswa seso saqhwithi. Amaza amakhulu “ayentlaleka esikhepheni,” saza saqalisa ukungenwa ngamanzi. Phezu kwawo nje onke loo manzithi-nzithi, uYesu wayelele yoyi emva esikhepheni, ediniwe emva kokuchitha usuku lonke efundisa izihlwele. Besoyika ukufa, aba bafundi bamvusa, bembongoza besithi: “Nkosi, sisindise, siza kutshabalala!”—Marko 4:35-38; Mateyu 8:23-25.
2 UYesu wayengoyiki. Ngentembelo epheleleyo, wawukhalimela umoya kunye nolwandle, esithi: “Yithi tu! Uzole!” Ngoko nangoko, wathobela umoya nolwandle—saphela isaqhwithi, namaza azola, kwabakho “ukuzola okukhulu.” Ngoku abafundi bangenwa luloyiko olungaqhelekanga. Babuzana besithi: “Ngubani ngokwenene lo?” Eneneni, luhlobo olunjani lomntu onokukhalimela umoya nolwandle ngokungathi ungxolisa umntwana ongevayo?—Marko 4:39-41; Mateyu 8:26, 27.
3 Kodwa uYesu wayengengomntu oqhelekileyo. Amandla kaYehova ayebonakaliswa kuye nangaye ngeendlela ezingaqhelekanga. Umpostile uPawulos ophefumlelweyo wabhekisela kuye ngokufanelekileyo ngokuthi ‘nguKristu ongamandla kaThixo.’ (1 Korinte 1:24) Amandla kaThixo abonakaliswa ngaziphi iindlela kuYesu? Yaye ukusebenzisa kukaYesu amandla kunokubuchaphazela njani ubomi bethu?
Amandla ONyana KaThixo Okuphela Kwamzeleyo
4, 5. (a) Ngawaphi amandla negunya uYehova awalinika uNyana wakhe okuphela kwamzeleyo? (b) Lo Nyana waxhotyiselwa njani ukuphumeza injongo kaYise yokudala?
4 Khawucinge nje ngamandla uYesu awayenawo ngaphambi kokuphila kwakhe njengomntu. UYehova wabonakalisa ‘amandla akhe angunaphakade’ xa wadala uNyana wakhe okuphela kwamzeleyo, obizwa ngokuba nguYesu Kristu. (Roma 1:20; Kolose 1:15) Emva koko, uYehova wamnika amandla amakhulu lo Nyana wakhe, wamabela ukuba aphumeze injongo Yakhe yokudala. Ngokuphathelele uNyana, iBhayibhile ithi: “Zonke izinto zabakho ngaye, yaye ngaphandle kwakhe akubangakho nanye into.”—Yohane 1:3.
5 Sinokubuthelekelela nje kuphela ubukhulu beso sabelo. Khawuthelekelele amandla awayefuneka ukuze kudalwe izigidi zeengelosi ezinamandla, indalo iphela kunye namawaka ezigidi zeminyele yayo, kunye nomhlaba nezinto ezininzi eziphilayo kuwo. Ukuze aphumeze loo msebenzi, uNyana okuphela kozelweyo wasebenzisa awona mandla makhulu kwindalo iphela—umoya oyingcwele kaThixo. Lo Nyana wayoliswa kakhulu kukuba nguMsebénzi Onobuchule, owasetyenziswa nguYehova ekudaleni zonke izinto.—IMizekeliso 8:22-31.
6. Emva kokufa nokuvuka kwakhe emhlabeni, uYesu wanikwa waphi amandla negunya?
6 Ngaba lo Nyana okuphela kozelweyo wayenokufumana amandla negunya elikhulu ngakumbi? Emva kokufa nokuvuka kwakhe emhlabeni, uYesu wathi: “Linikwe mna lonke igunya ezulwini nasemhlabeni.” (Mateyu 28:18) Ewe, uYesu unikwe ubuchule negunya lokusebenzisa amandla kwindalo iphela. ‘NjengoKumkani wookumkani neNkosi yeenkosi,’ unikwe igunya ‘lokubatshitshisa bonke oorhulumente nawo onke amagunya’—abonakalayo nangabonakaliyo—achasene noYise. (ISityhilelo 19:16; 1 Korinte 15:24-26) UThixo “akashiyanga nto ingathotyelwanga” kuYesu—oko kukuthi, ngaphandle kukaYehova ngokwakhe.—Hebhere 2:8; 1 Korinte 15:27.
7. Kutheni sinokuqiniseka ukuba uYesu akanakuze awasebenzise kakubi amandla uYehova amnike wona?
7 Ngaba sifanele sikhathazeke kukuba uYesu usenokuwasebenzisa kakubi amandla akhe? Akunjalo konke konke! UYesu umthanda ngokwenene uYise yaye akasayi kuze enze nantoni na engamkholisiyo. (Yohane 8:29; 14:31) UYesu wazi kakuhle ukuba uYehova akaze awasebenzise kakubi amandla akhe amakhulu. UYesu uye wazibonela ukuba uYehova ukhangela amathuba ‘okubonisa amandla akhe kwabo bantliziyo ziphelele kuye.’ (2 Kronike 16:9) Ngokwenene, uYesu uluthanda uluntu ngendlela noYise aluthanda ngayo, ngoko sinokuqiniseka ukuba uYesu uya kusoloko ewasebenzisa ngendlela efanelekileyo amandla akhe. (Yohane 13:1) UYesu uzakhele ingxelo entle kule nkalo. Makhe sihlolisise amandla awayenawo ngoxa wayesemhlabeni nendlela awawasebenzisa ngayo.
‘Unamandla Ngelizwi’
8. Emva kokuthanjiswa kwakhe, yintoni uYesu awanikwa amandla okuba ayenze, yaye wawasebenzisa njani la mandla akhe?
8 Ngokucacileyo, uYesu akazange enze mimangaliso ngoxa wayeyinkwenkwe ekhulela eNazarete. Kodwa oko kwatshintsha emva kokubhaptizwa kwakhe ngowama-29 C.E., xa wayemalunga neminyaka engama-30 ubudala. (Luka 3:21-23) IBhayibhile ithi: ‘UThixo wamthambisa ngomoya oyingcwele namandla, yaye walityhutyha ilizwe esenza okulungileyo kwaye ephilisa bonke abo bacinezelwe nguMtyholi.’ (IZenzo 10:38) ‘Ukwenza okulungileyo’—ngaba oko akubonisi ukuba uYesu wawasebenzisa kakuhle amandla akhe? Emva kokuthanjiswa kwakhe, “waba ngumprofeti onamandla ngomsebenzi nelizwi.”—Luka 24:19.
9-11. (a) UYesu wayeshumayela phi kakhulu, yaye luluphi ucelomngeni awajamelana nalo? (b) Kwakutheni ukuze izihlwele zikhwankqiswe yindlela uYesu awayefundisa ngayo?
9 UYesu wayenamandla njani ngelizwi? Ngokufuthi wayefundisa esidlangalaleni—elunxwemeni nasezindulini nasezitratweni nakwiindawo zembutho. (Marko 6:53-56; Luka 5:1-3; 13:26) Abo babemphulaphule babenokusuka nje ngokulula bahambe ukuba amazwi akhe ayengahlab’ umxhelo. Kumaxesha angaphambi kokushicilelwa kweencwadi, abaphulaphuli abanomdla babefanele bawagcine ezingqondweni nasezintliziyweni zabo amazwi akhe. Ngoko imfundiso kaYesu yayifanele ihlab’ umxhelo, icace, yaye kube lula ukuyikhumbula. Kodwa oku akuzange kube ngumqobo kuYesu. Ngokomzekelo, khawucinge nje ngeNtshumayelo yakhe yaseNtabeni.
10 Ngenye intsasa yowama-31 C.E., isihlwele sahlanganisana endulini ngakuLwandle lwaseGalili. Bambi babevela kwilizwe lakwaYuda naseYerusalem, ndawo ezo ezikumgama weekhilomitha ezili-100 ukusa kwi-110. Abanye babevela kummandla ongasentla wonxweme lwaseTire naseSidon. Abantu abaninzi abagulayo basondela kuYesu ukuze bamchukumise, yaye wabaphilisa bonke. Xa kwakungasekho namnye umntu ogula kakhulu oseleyo phakathi kwabo, waqalisa ukufundisa. (Luka 6:17-19) Akugqiba ukuthetha emva kwethuba, babemangalisiwe koko bakuvayo. Ngoba?
11 Emva kweminyaka eliqela kamva, omnye owayivayo loo ntshumayelo wabhala wathi: “Zathi khamnqa izihlwele yindlela yakhe yokufundisa; kuba wayebafundisa njengomntu onegunya.” (Mateyu 7:28, 29) UYesu wathetha ngamandla achukumisayo. Wathethela uThixo waza wayisekela imfundiso yakhe ngegunya leLizwi likaThixo. (Yohane 7:16) Amazwi kaYesu ayecacile, izibongozo zakhe zazichukumisa, yaye iingxoxo zakhe zazingenakuphikiswa. Amazwi akhe ayebenza baqiqe abaphulaphuli bakhe yaye afikelela iintliziyo zabo. Wabafundisa indlela yokufumana uyolo, indlela yokuthandaza, indlela yokufuna uBukumkani bukaThixo, nendlela yokwakha ikamva elinqabisekileyo. (Mateyu 5:3–7:27) Amazwi akhe avuselela iintliziyo zabo balambele inyaniso nobulungisa. Abo banjalo babekulungele ‘ukuzincama’ baze bashiye yonke into ukuze bamlandele. (Mateyu 16:24; Luka 5:10, 11) Hayi indlela oko okuwangqina ngayo amandla amazwi kaYesu!
‘Unamandla Ngomsebenzi’
12, 13. UYesu ‘wayenamandla ngomsebenzi’ ngayiphi ingqiqo, ibe yayahlukahlukene njani imimangaliso yakhe?
12 Kwakhona uYesu ‘wayenamandla ngomsebenzi.’ (Luka 24:19) Iincwadi zeVangeli zichaza imimangaliso engaphezu kwama-30 awayenzayo—yonke eyenza ‘ngamandla kaYehova.’ * (Luka 5:17) Imimangaliso kaYesu yachaphazela ubomi bamawakawaka abantu. Imimangaliso nje emibini—ukondliwa kwamadoda angama-5 000 namadoda angama-4 000 kamva “ngaphandle kwabafazi nabantwana abaselula”—kwakuquka isihlwele esasinokuba ngabantu abangama-20 000!—Mateyu 14:13-21; 15:32-38.
“Bambona uYesu ehamba phezu kolwandle”
13 Imimangaliso kaYesu yayahlukahlukene. Wayenegunya phezu kweedemon, ezikhupha ngokulula nje. (Luka 9:37-43) Wayenamandla phezu kwendalo, ejika amanzi abe yiwayini. (Yohane 2:1-11) Abafundi bakhe bamangaliswa kukuhamba kwakhe phezu koLwandle lwaseGalili olwalubhudlwa ngumoya. (Yohane 6:18, 19) Wayenamandla okoyisa izifo, nawokuphilisa iziphene, imilwelwe, kunye nezigulo ezibulalayo. (Marko 3:1-5; Yohane 4:46-54) Wakwenza oko ngeendlela ezahlukahlukeneyo. Omnye umntu uYesu wamphilisa ekumgama okude kakhulu, kanti abanye wabachukumisa ngokoqobo. (Mateyu 8:2, 3, 5-13) Bambi baphiliswa ngoko nangoko, abanye ngokuthe ngcembe.—Marko 8:22-25; Luka 8:43, 44.
14. UYesu wabonakalisa ukuba wayenamandla okuphelisa ukufa phantsi kwaziphi iimeko?
14 Ngokubalaseleyo, uYesu wayenamandla okuphelisa ukufa. Kangangezihlandlo ezithathu, wavusa abafileyo, wabuyisela intombazana ene-12 leminyaka ubudala kubazali bayo, wabuyisela nomntwana okuphela kwakhe kunina ongumhlolokazi, waza wabuyisela umfana othandekayo koodade wabo. (Luka 7:11-15; 8:49-56; Yohane 11:38-44) Ayikho imeko eyangqineka imongamele. Intombazana ene-12 leminyaka ubudala wayivusa kanye nje emva kokufa kwayo. Unyana womhlolokazi wamvusa esiya kungcwatywa, ngokungathandabuzekiyo ngosuku awafa ngalo. Yena uLazaro wamvusa esengcwabeni emva kokuba eneentsuku ezine efile.
Ukusetyenziswa Kwamandla Ngokungazingci, Ngokuqonda Nangolwazelelelo
15, 16. Bubuphi ubungqina obubonisa ukuba uYesu wayewasebenzisa ngokungazingci amandla akhe?
15 Ngaba unokuyithelekelela indlela ebenokusetyenziswa kakubi ngayo la mandla kaYesu ukuba ayenikwe umlawuli ongafezekanga? Kodwa uYesu wayengenasono. (1 Petros 2:22) Akazange azivumele ukuba adyojwe kukuzingca, ngamabhongo, nakukubawa okuphembelela abantu abangafezekanga ukuba basebenzise amandla abo ukuvisa abanye ubuhlungu.
16 UYesu wawasebenzisa ngokungazingci amandla akhe, akazange awasebenzisele ukuzuza ingenelo yobuqu. Xa wayelambile, wala ukujika amatye abe zizonka. (Mateyu 4:1-4) Ukungabi nazinto kwakhe kwakububungqina bokuba akazange awasebenzisele ukuzuza izinto eziphathekayo amandla akhe. (Mateyu 8:20) Kukho ubungqina obungakumbi bokuba imisebenzi yakhe yamandla yayiqhutywa ziintshukumisa zokungazingci. Xa wayesenza imimangaliso, nguye owayelahlekelwa. Xa wayephilisa abagulayo, kwakuphuma amandla kuye. Kwakuvakala oku kuphuma kwamandla, kwanokuba wayephilise umntu nje omnye. (Marko 5:25-34) Sekunjalo, wavumela izihlwele zabantu zamchukumisa, zaza zaphiliswa. (Luka 6:19) Onjani wona umoya wokungazingci!
17. UYesu wabonisa njani ukuba wayewasebenzisa ngokuqonda amandla akhe?
17 UYesu wayewasebenzisa ngokuqonda amandla akhe. Akazange enze imisebenzi yamandla ngenjongo nje yokutsal’ amehlo okanye enze imimangaliso engenanjongo yokucel’ injezu. (Mateyu 4:5-7) Wayengakulungelanga ukwenza imiqondiso ukuze nje anelise iintshukumisa eziphosakeleyo zikaHerode. (Luka 23:8, 9) Kunokuba awabhengeze amandla akhe, ngokufuthi uYesu wabayalela abo wayebaphilisa ukuba bangaxeleli nabani na. (Marko 5:43; 7:36) Wayengafuni ukuba abantu benze izigqibo ngaye ngeengxelo ezibaxiweyo.—Mateyu 12:15-19.
18-20. (a) Yintoni eyayiphembelela indlela uYesu awawasebenzisa ngayo amandla akhe? (b) Uvakalelwa njani ngendlela uYesu awayiphilisa ngayo indoda ethile eyayisisithulu?
18 Lo mntu onamandla, uYesu, wayahluke kakhulu kubalawuli abaninzi abaye basebenzisa amandla bengazikhathalelanga iimfuno neengcinezelo zabanye. UYesu wayebakhathalele abantu. Wayethi akubabona abaxhwalekileyo achukumiseke ngokunzulu ngokokude abahlangule ekubandezelekeni kwabo. (Mateyu 14:14) Wayenolwazelelelo ngeemvakalelo nangeentswelo zabo, yaye olu lwazelelelo lothando lwaphembelela indlela awawasebenzisa ngayo amandla akhe. Umzekelo ochukumisayo ufumaneka kuMarko 7:31-37.
19 Ngesi sihlandlo, izihlwele ezikhulu zamfumana uYesu zaza zazisa kuye abaninzi abagulayo, yaye wabaphilisa bonke. (Mateyu 15:29, 30) Kodwa uYesu wakhetha indoda enye waza wanikela kuyo ingqalelo ekhethekileyo. Le ndoda yayisisithulu yaye isisimumu. UYesu usenokuba wakuphawula ukuphakuzela nokuba neentloni kwale ndoda. Ngolwazelelelo, uYesu wayithabathela ecaleni le ndoda—wayikhupha kweso sihlwele—wayisa kwindawo engasese. Wandula ke uYesu wasebenzisa imiqondiso ukubonisa le ndoda oko wayeza kukwenza. ‘Wafaka iminwe yakhe ezindlebeni zale ndoda waza, emva kokutshica, wachukumisa ulwimi lwayo.’ * (Marko 7:33) Emva koko, uYesu wakhangela phezulu ezulwini waza wathandaza enesingqala. Ngokwenza oku wayebonisa le ndoda ukuba, ‘Oku ndiza kukwenzela kona kungenxa yamandla avela kuThixo.’ Ekugqibeleni, uYesu wathi: “Vuleka.” (Marko 7:34) Kwangoko, le ndoda yakwazi ukuva nokuthetha ngokuqhelekileyo.
20 Hayi indlela ekuchukumisa ngayo ukucinga ukuba kwanaxa wayesebenzisa amandla awanikwe nguThixo okuphilisa abaxhwalekileyo, uYesu wabonisa ulwazelelelo ngeemvakalelo zabo! Ngaba akukhuthazi na ukwazi ukuba uYehova ubunikele uBukumkani bukaMesiya kuMlawuli onenyameko nonolwazelelelo ngolo hlobo?
Umfuziselo Wezinto Ezizayo
21, 22. (a) Yintoni eyayifanekiselwa yimimangaliso kaYesu? (b) Ngenxa yokuba uYesu enamandla okulawula amandla endalo, yintoni esinokuyilindela phantsi kolawulo lwakhe loBukumkani?
21 Imisebenzi yamandla uYesu awayenzayo emhlabeni yayiyimifuziselo nje kuphela yeentsikelelo ezizuke ngakumbi eziza kubakho phantsi kolawulo lwakhe njengokumkani. Kwihlabathi elitsha likaThixo, uYesu uza kuphinda enze imimangaliso—kodwa emhlabeni wonke! Khawucinge nje ngamanye amathemba achulumancisayo asengaphambili.
22 UYesu uza kwenza indalo iphela esemhlabeni ilungelelane ngokugqibeleleyo. Khumbula ukuba wabonakalisa amandla akhe okulawula amandla endalo ngokuthi azolise isaqhwithi. Ngoko ke, ngokuqinisekileyo phantsi kolawulo loBukumkani bukaKristu, akuyi kubakho mfuneko yokuba uluntu loyike ukwenzakaliswa zizaqhwithi, iinyikima, iintaba-mlilo, okanye ezinye iintlekele zemvelo. Ekubeni uYesu enguMsebénzi Onobuchule, owasetyenziswa nguYehova ukudala umhlaba nazo zonke izinto eziphilayo kuwo, ukuqonda ngokupheleleyo ukubunjwa komhlaba. Uyayazi indlela yokubusebenzisa ngokufanelekileyo ubuncwane bawo. Phantsi kolawulo lwakhe, lo mhlaba uphela uza kuguqulwa ube yiParadesi.—Luka 23:43.
23. NjengoKumkani, uYesu uza kuzanelisa njani iintswelo zoluntu?
23 Kuthekani ngeentswelo zoluntu? Ukukwazi kukaYesu ukondla amawakawaka abantu, esebenzisa kuphela intwana encinane yokudla, kuyasiqinisekisa ukuba ulawulo lwakhe luza kuyiphelisa indlala. Eneneni, ukutya okuyintabalala, nokwabiwe ngokulinganayo, kuya kuyiphelisa ngonaphakade indlala. (INdumiso 72:16) Ukoyisa kwakhe ukugula nezifo kusibonisa ukuba abantu abagulayo, abaziimfama, abayimilwelwe, nabaqhwalelayo baza kuphiliswa—ngokupheleleyo nangokusisigxina. (Isaya 33:24; 35:5, 6) Ukukwazi kwakhe ukuvusa abafileyo kuyasiqinisekisa ukuba ukomelela kwakhe njengoKumkani wasezulwini kuquka amandla okuvusa izigidi ezingenakubalwa ezisenkumbulweni kaYise.—Yohane 5:28, 29.
24. Njengoko sicingisisa ngamandla kaYesu, yintoni esifanele siyikhumbule, yaye ngoba?
24 Njengoko sicingisisa ngamandla kaYesu, masikhumbule ukuba lo Nyana uxelisa uYise ngokugqibeleleyo. (Yohane 14:9) Ngoko indlela uYesu awasebenzisa ngayo amandla isibonisa ngokucacileyo indlela uYehova awasebenzisa ngayo amandla. Ngokomzekelo, khawucinge ngendlela yothantamiso uYesu awamphilisa ngayo umntu othile owayeneqhenqa. Enovelwano, uYesu wayichukumisa le ndoda waza wathi: “Ndiyathanda.” (Marko 1:40-42) Ngeengxelo ezinjengezi, kufana ngathi uYehova uthi, ‘Yindlela leyo endiwasebenzisa ngayo amandla am!’ Ngaba oku akukushukumiseli ekubeni umdumise uThixo wethu usomandla uze umbulele ngokuwasebenzisa kwakhe ngale ndlela yothando amandla akhe?
^ isiqe. 1 Izaqhwithi zequbuliso ziqhelekile kuLwandle lwaseGalili. Ngenxa yokuba olo lwandle lusezantsi (ngeemitha ezingama-200 kunomgangatho oqhelekileyo wolwandle), apho kukho umoya oshushu ngakumbi kunakummandla olungqongileyo, yaye oku kubangela ukuphazamiseka kwemozulu. Kugaleleka imimoya emikhulu isehla ngeNtlambo yeYordan ivela kwiNtaba yeHermon, esemantla. Imozulu ezolileyo isenokudutywa ngesiquphe sisaqhwithi esinamandla.
^ isiqe. 12 Ukongezelela, maxa wambi iincwadi zeVangeli ziquka imimangaliso emininzi kwinkcazelo nje enye. Ngokomzekelo, ngesinye isihlandlo “isixeko siphela” seza kuye, waza waphilisa “abaninzi” abagulayo.—Marko 1:32-34.
^ isiqe. 19 Ukutshica kwakuyindlela okanye umqondiso wokuphilisa owawamkelekile kumaYuda nabeeNtlanga, yaye ukusetyenziswa kwamathe ekuphiliseni kuyakhankanywa kwiincwadi zoorabhi. UYesu usenokuba watshica nje ukuze abonise le ndoda ukuba yayiza kuphiliswa. Nokuba sasiyintoni na isizathu, uYesu wayengasebenzisi amathe akhe njengento yokwemvelo yokuphilisa.
Funda Okungakumbi
“Mabufike Ubukumkani Bakho”—Kodwa Nini?
Yintoni esenza siqiniseke ukuba kungekudala uKumkani othanjisiweyo kaThixo uza kuqinisekisa ukuba ukuthanda kukaThixo kuyenziwa emhlabeni?


c: text/html

text:
IMBONISELO NO. 6 2016
Imibono Ekwazisa Ngokwenzeka Emazulwini
Funda ngamazulu angabonakaliyo eBhayibhileni.
Imibuzo Ngabantu Abaphila Emazulwini
Sinokuzifumana iimpendulo esinokuzithemba.
Imibono Ngabo Baphila Emazulwini
Zityhila ntoni iZibhalo ngoYehova uThixo, uYesu Kristu neengelosi ezithembekileyo?
Yintoni Esinokuyifunda KwiiNtaka Zezulu
Izilwanyana ezinoboya azisibonisi ubugcisa bokudala kukaThixo kuphela, kodwa zisikhuthaza ukuba sicinge ngezona zinto zibalulekileyo.
ULefèvre d’Étaples
—Wayefuna Nabantu Abaqhelekileyo Balazi ILizwi LikaThixo
Wakwazi njani ukuwenza loo msebenzi nakuba wawungafunwa?
Ndafumana Inyaniso Ndingenazandla Nangalo
Umfana owafumana ingozi eyamenza wangumlwelwe, sekunjalo waba nezizathu zokukholelwa kuMdali.
Ithini IBhayibhile?
Ngaba uThixo uza kuyiphulaphula kwaye ayiphendule imithandazo yakho?
Izinto Ezingakumbi Ezifumaneka Kwi-intanethi
Ngaba UThixo Wadala USathana Ukuze Asivavanye?
Impendulo yeBhayibhile iyavakala yaye iyathuthuzela.

robotstxt: allowed

filter: keep


text:
ISebe lobuNjineli boMbane & Elekthroniki linikeza uqeqesho kwabasele benezidanga abafundi balapha kwanabamazwe ngamazwe kwezi ngqeqesho zezifundo zilandelayo:
IiSistim zoLawulo, iiSistim zeSathelayithi, iiElekthroniki zeBhayomedikhalii, aMandla oMbane, uZibuthe woMbane wezoBalo, iimayikhroweyivu neeAnthena, iiSistim zeKhompyutha, uQhagamshelwano ngefowuni, uKwenza iMiqondiso nokuFunda ngoMatshini.
Umsebenzi wabasele benesidanga kwiSebe ungowona msebenzi mkhulu wophando lobunjineli eMzantsi Afrika kwaye unikeza abafundi kufikelelo lokungena kwiiLebhoretri nezibonelelo eziphambili kakhulu. Uphando lwenziwa ngentsebenziswano esondeleleneyo neshishini lasekuhlaleni kwakunye nabalingane bamazwe ngamazwe.
More information at: http://www.ee.sun.ac.za/prospective-postgraduate/
Yila iisistim zokusasazwa kombane, oomatshini bombane abakhulu, kwakunye neziguquli zombane ezinamandla aphezulu. Fumanisa ukuba ingaba aphehlwa njani na amandla ombane kwizixhobo ezihlaziywa ngokutsha kwaye kuyilwa neenqwelo ezihamba ngamandla ebhetri.
Zibandakanye neziyilo zombane zemayikhroweyivu, uyilo lweanthena nelungu lwemayikhroweyivu, oozibuthe bombane bezibalo, i-superconducting nee-ultra-high speed kunye neesekethi ezihlangeneyo.
Funda ngokuba ziyilwa kwaye zakhiwa njani na iisistim zamanani kwakunye neekhompyutha ezincinci zokulawula phantse nasiphi na isixhobo, ukususela kwiisistim zokunkcenkceshela ngokuzenzekelayo ukuya kwiinqwelo-ntake eziziqhubayo kunye neesathelayithi ezijolise iikhamera zazo emhlabeni
IMiqondiso iquka intetho, amaza erediyo kwakuye nemifanekiso kamabona-kude – kwaye afumaneka kuyo yonke indawo! Funda ngendlela yokuziphatha kwemiqondiso nokusetyenziswa kweekhompyuta ukuyenza. Kwakhona uya kufunda ngokuba zakhiwa njani izincendisi zemathematika ekuqondeni ezi zinto.
Ucinga ngokufunda?
Ndifuna ukwenza isicelo
Ndingumfundi kungokunje
Ingaba ucinga ngokufunda?
Ndifuna ukwenza isicelo
Ndingumfundi kungokunje
November 30, 2016 – December 2, 2016
November 21, 2016 – November 25, 2016


text:
Indlela Eliza Kupheliswa Ngayo Eli Hlabathi
“Anikho bumnyameni, ukuba ingade loo mini iniqubule njengamasela.”—1 TES. 5:4.
1. Yintoni eya kusinceda sihlale silindile size simelane neemvavanyo?
KUNGEKUDALA kuza kwenzeka iziganeko ezothusayo. Ukuzaliseka kweziprofeto zeBhayibhile kungqina oko, ngoko simele sihlale silindile. Yintoni eza kusinceda senjenjalo? Umpostile uPawulos usibongoza ukuba ‘siphose amehlo ethu kwizinto ezingabonwayo.’ Ngokwenene, sifanele sihlale sicinga ngomvuzo wethu wobomi obungunaphakade, enoba kukuphila ezulwini okanye emhlabeni. Njengoko umongo ubonisa, uPawulos wawabhala la mazwi ukuze akhuthaze amanye amaKristu ngomvuzo aya kuwufumana ngokuhlala kwawo ethembekile. Kanti ukwenjenjalo kwakuya kuwanceda amelane neemvavanyo neentshutshiso.—2 Kor. 4:8, 9, 16-18; 5:7.
2. (a) Yintoni esifanele siyenze ukuze sihlale sinethemba? (b) Yintoni esiza kuyixubusha kweli nqaku nakwelilandelayo?
2 Isibongozo sikaPawulos sinalo mgaqo ubalulekileyo: Ukuze sihlale sinethemba, sifanele sijonge ngaphaya kwezinto eziphambi kwethu. Kufuneka amehlo ethu ajoliswe kwiziganeko ezibalulekileyo ezingekabonwa. (Heb. 11:1; 12:1, 2) Makhe sixubushe ngeziganeko ezilishumi eziseza kwenzeka, ezinento yokwenza nethemba lethu lobomi obungunaphakade. *
KUZA KWENZEKA NTONI NGAPHAMBI KOKUBA ISIPHELO SIFIKE?
3. (a) Yintoni eseza kwenzeka echazwe kweyoku-1 kwabaseTesalonika 5:2, 3 (b) Yintoni eza kwenziwa ziinkokeli zobupolitika yaye ziza kuxhaswa ngoobani?
3 Enye into eseza kwenzeka iyachazwa nguPawulos kwileta yakhe eya kwabaseTesalonika. (Funda eyoku-1 kwabaseTesalonika 5:2, 3.) Usixelela ‘ngemini kaYehova.’ “Imini kaYehova” ekuthethwe ngayo apha iqala ngokutshatyalaliswa konqulo lobuxoki iye kutsho kwimfazwe yeArmagedon. Noko ke, ngaphambi nje kokuba imini kaYehova iqale, iinkokeli zehlabathi ziya kuthi, “Luxolo nonqabiseko!” Oku kunokubhekisela kwisiganeko esinye okanye kuthotho lweziganeko. Amazwe ehlabathi asenokucinga ukuba sele ekufutshane kakhulu ekucombululeni ezinye zeengxaki zawo ezinzima. Kuthekani ngabefundisi? Ekubeni beyinxalenye yehlabathi, baza kwambatha ngengub’ enye neenkokeli zobupolitika. (ISityhi. 17:1, 2) Aba befundisi baza kube bexelisa abaprofeti bobuxoki bakaYuda wamandulo. UYehova wathi ngabo: ‘Bathi, “Luxolo! Luxolo!” kungekho luxolo.’—Yer. 6:14; 23:16, 17.
4. Ngokungafaniyo nabanye abantu, yintoni thina esiyaziyo?
4 Enoba ngubani oza kuthi, “Luxolo nonqabiseko,” oko kuya kuba ngumqondiso wokuqalisa kwemini kaYehova. Yiloo nto eyabangela ukuba uPawulos athi: “Bazalwana, anikho bumnyameni, ukuba ingade loo mini iniqubule njengamasela, kuba nonke nina ningoonyana bokukhanya noonyana bemini.” (1 Tes. 5:4, 5) Ngokungafaniyo nabanye abantu, siyakuqonda ukubaluleka kweziganeko ezenzekayo, okuchazwe eZibhalweni. Siza kuzaliseka njani esi siprofeto sithi, “Luxolo nonqabiseko!”? Kuza kufuneka khe silinde. Ngoko ke, masizimisele ‘ukuhlala siphaphile, sithe qwa.’—1 Tes. 5:6; Zef. 3:8.
“UKUMKANIKAZI” UZA KUZIBHUD’ IZINGQI
5. (a) Iya kuqala njani “imbandezelo enkulu?” (b) Ngubani ‘ukumkanikazi’ oza kubhud’ izingqi?
5 Sisiphi esinye isiganeko esingekabonwa esiza kulandela? UPawulos wathi: “Xa besithi: ‘Luxolo nonqabiseko!’ iya kwandula ke intshabalalo yequbuliso ibafikele ngephanyazo.” Inxalenye yokuqala ‘yentshabalalo yequbuliso’ kukuhlaselwa ‘kweBhabhiloni Enkulu,’ ubukhosi behlabathi bonqulo lobuxoki, obukwabizwa ngokuba ‘lihenyukazi.’ (ISityhi. 17:5, 6, 15) Oko kuhlaselwa kwazo zonke iindidi zonqulo lobuxoki, eziquka iNgqobhoko, kuya kuba kukuqalisa ‘kwembandezelo enkulu.’ (Mat. 24:21; 2 Tes. 2:8) Esi isiganeko siya kubafikela bengalindelanga abantu abaninzi. Ngoba? Kaloku ngelo xesha, eli henyukazi liya kuba lisazigqala ‘njengokumkanikazi’ ‘ongasayi kuze akubone ukuzila.’ Kodwa liya kukhawuleza libone ukuba lizibhudil’ izingqi. Liya kutshayelwa ngokukhawuleza, ngokungathi kungamini-nye.—ISityhi. 18:7, 8.
6. Ngubani oza kutshabalalisa unqulo lobuxoki?
6 ILizwi likaThixo lithi, eli henyukazi liza kuhlaselwa ‘lirhamncwa elineempondo ezilishumi.’ Xa bekuhlolisiswa incwadi yeSityhilelo kufunyaniswe ukuba irhamncwa libhekisela kwiZizwe Ezimanyeneyo. Iimpondo ezilishumi zimela onke amagunya ezopolitiko akhoyo ngoku axhasa ‘irhamncwa elimbala ungqombela.’ * (ISityhi. 17:3, 5, 11, 12) Liya kuhlaziswa kangakanani ihenyukazi? Amazwe angamalungu eZizwe Ezimanyeneyo aya kubuphanga ubutyebi behenyukazi, alihlazise, aliqwenge, aze ‘alitshise ngokupheleleyo.’ Liya kutshatyalaliswa lingaze libonakale nalapho belihambe khona.—Funda iSityhilelo 17:16.
7. Yintoni eza kuxhokonxa ukuhlasela ‘kwerhamncwa’?
7 Nesiprofeto seBhayibhile siyayichaza into eza kuxhokonxa olu hlaselo. Ngandlel’ ithile, uYehova uya kubeka ezintliziyweni zabalawuli bezopolitiko ukuba ‘baphumeze ingcamango yakhe,’ yokutshabalalisa ihenyukazi. (ISityhi. 17:17) Unqulo olunxanelw’ imfazwe luyaqhubeka lubangela uqhushululu ehlabathini; ngenxa yoko amazwe ehlabathi anokuvakalelwa kukuba, ukutshabalalisa eli henyukazi kuyindlela yokudala uxolo. Abalawuli baza kucinga ukuba baphumeza “ingcinga yabo enye” kodwa enyanisweni, baya kube besebenza njengezixhobo zikaThixo zokutshabalalisa unqulo lobuxoki. Into eyothusayo yeyokuba, enye inxalenye yenkqubo kaSathana iya kuhlasela enye yaye uSathana uza kube engenamandla okukuthintela oko.—Mat. 12:25, 26.
UKUHLASELWA KWABANTU BAKATHIXO
8. Luyintoni uhlaselo ‘lukaGogi welizwe lakwaMagogi’?
8 Emva kokuba unqulo lobuxoki lutshatyalalisiwe, abakhonzi bakaThixo baya kufunyanwa ‘behleli ngonqabiseko bengenaludonga.’ (Hez. 38:11, 14) Yintoni eza kwehlela eli qela labantu liqhubeka linqula uYehova nelibonakala lingakhuselekanga? Kuyabonakala ukuba liza kuba zizisulu zokuhlaselwa ‘zizizwana ezininzi.’ ILizwi likaThixo lithi, olo iya kuba luhlaselo ‘lukaGogi welizwe lakwaMagogi.’ (Funda uHezekile 38:2, 15, 16.) Simele silujonge njani olo hlaselo?
9. (a) Yiyiphi eyona nto ayixhalabeleyo amaKristu? (b) Ngawaphi amanyathelo esifanele siwathabathe ukuze someleze ukholo lwethu?
9 Ukwazi kwangaphambili ngoku kuhlaselwa kwabantu bakaThixo akusenzi sixhalabe ngokugqithiseleyo. Kunokuba sikuxhalabele ngokugqithiseleyo ukusindiswa, sifuna ukuba kungcwaliswe igama likaYehova kuze kuthethelelwe ulongamo lwakhe. Eneneni uYehova watsho izihlandlo ezingaphezu kwama-60 ukuthi, kuya kufuneka “nazi ukuba ndinguYehova.” (Hez. 6:7) Kungeso sizathu sikhangele phambili ngolangazelelo ekuzalisekeni kwaloo nkalo ibalaseleyo yesiprofeto sikaHezekile, sithembe ukuba, “uYehova uyakwazi ukubahlangula esilingweni abantu abanozinikelo lobuthixo.” (2 Pet. 2:9) Okwangoku, eli thuba sifuna ukulisebenzisela ukomeleza ukholo lwethu ukuze sikwazi ukugcina ingqibelelo yethu kuYehova enoba sijamelana naziphi na iimvavanyo. Yintoni esifanele siyenze? Sifanele sithandaze, sifunde iLizwi likaThixo size sicamngce ngalo yaye sishumayele ngoBukumkani kwabanye. Xa sisenjenjalo, sakuba sigcina ithemba lethu lobomi obungunaphakade lomelele ‘njengeankile.’—Heb. 6:19; INdu. 25:21.
KUZA KUFUNEKA IINTLANGA ZIMAZI UYEHOVA
10, 11. Uya kuba yintoni umqondiso wokuqalisa kweArmagedon, yaye kuya kwenzeka ntoni ebudeni bayo?
10 Sisiphi isiganeko esothusayo esiza kuxhokonxwa kukuhlaselwa kwabakhonzi bakaYehova? Esebenzisa uYesu kunye nemikhosi yasezulwini, uYehova uya kubalwela abantu bakhe. (ISityhi. 19:11-16) Leyo iya kuba ‘yimfazwe yemini enkulu kaThixo uSomandla’—iArmagedon.—ISityhi. 16:14, 16.
11 Esebenzisa uHezekile, uYehova uthi ngaloo mfazwe: “‘[UGogi] ndiza kumbizela ikrele kuwo wonke ummandla wam weentaba,’ itsho iNkosi enguMongami uYehova. ‘Ikrele lakhe ngamnye liya kuba nxamnye nomntakwabo.’” Besoyika, abo bangakwicala likaSathana baya kwenziwa badideke baze balwe bodwa. Noko ke, noSathana ulindelwe yintlekele. UYehova uthi: “Ndiza kunisa . . . umlilo nesalfure phezu kwakhe [uGogi] naphezu kwamabutho akhe naphezu kwezizwana ezininzi ezinaye.” (Hez. 38:21, 22) Iya kuphelela phi le mfazwe kaThixo?
12. Yintoni ekuza kunyanzeleka ukuba iintlanga ziyazi?
12 Iintlanga kuya kufuneka zazi ukuba nguYehova oyalele ukoyiswa kwazo. Kanye njengamaYiputa awayeleqa amaSirayeli kuLwandle Olubomvu, abalandeli bakaSathana bebandezelekile baya kuthi: ‘Ngokuqinisekileyo uYehova uyabalwela’! (Eks. 14:25) Kuza kunyanzeleka iintlanga zimazi uYehova. (Funda uHezekile 38:23.) Sele kumbovu kangakanani ukuba ziqale ezi ganeko zilandelelanayo?
AKUSAYI KUVELA ELINYE IGUNYA LEHLABATHI
13. Yintoni esiyaziyo ngenxalenye yesihlanu yomfanekiso ochazwa nguDaniyeli?
13 Isiprofeto esikwincwadi kaDaniyeli sisinceda sibone ukuba sindawoni na kumsinga wexesha. UDaniyeli usichazela ngomfanekiso ofana nomntu owenziwe ngamatye awahlukahlukeneyo. (Dan. 2:28, 31-33) Umela amagunya ehlabathi alandelelanayo aye aba nefuthe elimandla kubantu bakaThixo ngoku namandulo. La magunya yiBhabhiloni, amaMedi namaPersi, iGrisi, iRoma—yaye igunya lehlabathi lokugqibela lilawula kweli xesha siphila kulo. Ukuhlolisiswa kwesiprofeto sikaDaniyeli kubonisa ukuba eli gunya lehlabathi lokugqibela limelwa ziinyawo neenzwane zalo mfanekiso. NgeMfazwe Yehlabathi I, iBritani neUnited States zakha ubuhlobo obukhethekileyo. Inxalenye yesihlanu yomfanekiso kaDaniyeli liGunya Lehlabathi LamaNgesi NamaMerika. Iinyawo ziyinxalenye yokugqibela yalo mfanekiso, nto leyo ebonisa ukuba alikho elinye igunya lehlabathi labantu eliya kuphinda livele. Isibakala sokuba iinyawo neenzwane zawo zenziwe ngentsimbi nodongwe, sibonisa indlela elibuthathaka ngayo iGunya Lehlabathi LamaNgesi namaMerika.
14. Liliphi igunya lehlabathi eliya kuba lisalawula xa kufika iArmagedon?
14 Kwaesi siprofeto sinye sibonisa ukuba uBukumkani bukaThixo, obufuziselwa lilitye elikhulu, baqephuka kwintaba yolongamo lukaYehova ngowe-1914. Eli litye sele lisondele kwindawo eliza kubetha kuyo—iinyawo zalo mfanekiso. Iinyawo nawo wonke lo mfanekiso, uya kutyunyuzwa ngeArmagedon. (Funda uDaniyeli 2:44, 45.) Ngenxa yoko, iGunya Lehlabathi LamaNgesi NamaMerika liya kuba lisalawula xa kufika iArmagedon. Khawucinge nje ngemincili esiya kuba nayo xa sibukele esi siprofeto sizaliseka ngokupheleleyo! * Noko ke, uYehova uza kumenza ntoni uSathana?
OKO KUYA KWEHLELA OLONA TSHABA LUKATHIXO
15. Emva kweArmagedon, yintoni eza kwenzeka kuSathana needemon zakhe?
15 Okokuqala, uSathana kuya kufuneka abukele xa yonke intlangano yakhe yasemhlabeni itshatyalaliswa. Emva koko kuza kuyiwa ngqo kuSathana. Khawuve umpostile uYohane esichazela okuza kulandela. (Funda iSityhilelo 20:1-3.) UYesu Kristu—‘ingelosi enesitshixo senzonzobila’—uya kumthi nqaku uSathana needemon zakhe, abaphose enzonzobileni, aze abavalele apho iminyaka eliwaka. (Luka 8:30, 31; 1 Yoh. 3:8) Elo iya kuba linyathelo lokuqala lokutyunyuzwa kwentloko yenyoka. *—Gen. 3:15.
16. Kuya kuthetha ntoni ukuba ‘senzonzobileni’ kukaSathana?
16 Yintoni le nzonzobila aza kuphoswa kuyo uSathana needemon zakhe? Igama lesiGrike elithi a′bys·sos elisetyenziswe nguYohane apha libhekisela “kwindawo enzulu kakhulu.” Likwaguqulelwa ngokuthi “into engaziwayo ukuba iphela phi nengenamda.” Yindawo engenakufikelelwa mntu ngaphandle kukaYehova nengelosi emiselwe nguye ‘enesitshixo senzonzobila.’ Apho uSathana uya kuba ngathi ufile kuba ‘engazi kukwazi ukuphinda azilahlekise iintlanga.’ Eneneni, le ‘ngonyama igqumayo’ iya kuvalwa umlomo!—1 Pet. 5:8.
IZIGANEKO EZIKHOKELELA ELUXOLWENI
17, 18. (a) Ziziphi iziganeko ezingekabonakali esizixubushileyo? (b) Emva kwezi ziganeko, liliphi ixesha esiya kulinandipha?
17 Kuseza kubakho iziganeko eziphawulekayo nezothusayo. Sifuna ukubona izinto eziza kuqhubeka xa kusithiwa “Luxolo nonqabiseko!” Emva koko, siza kubona ukutshatyalaliswa kweBhabhiloni Enkulu, ukuhlasela kukaGogi wakwaMagogi, imfazwe yeArmagedon nokuphoswa kukaSathana needemon zakhe enzonzobileni. Emva kwezi ziganeko, xa bonke ubungendawo bungasekho, siza kungena kwinkqubo entsha—uLawulo lukaKristu Lweminyaka Eliwaka, ekuya kuthi ebudeni bayo siziyolise “ngobuninzi boxolo.”—INdu. 37:10, 11.
18 Ukongezelela kwiziganeko ezihlanu esizixubushileyo, kukho ezinye ‘izinto ezingabonwayo’ esifuna ‘ukujolisa amehlo ethu kuzo.’ Ezi ziganeko ziza kuxutyushwa kwinqaku elilandelayo.
^ isiqe. 2 Ezi ziganeko zilishumi ziza kuxutyushwa kweli nqaku nakwelilandelayo.
^ isiqe. 6 Sicela ufunde incwadi ethi ISityhilelo—Incopho Yaso Ezukileyo Isondele! iphepha 251-258.
^ isiqe. 14 Ibinzana elithi ‘buya kuphelisa zonke ezi zikumkani’ kuDaniyeli 2:44 libhekisela kwizikumkani, okanye amagunya ehlabathi, afanekiselwa ziinxalenye zalo mfanekiso. Noko ke, isiprofeto seBhayibhile esifana nesi, sibonisa ukuba ‘ookumkani bomhlaba omiweyo uphela’ baza kulwa noYehova ‘ngemini enkulu kaThixo uSomandla.’ (ISityhi. 16:14; 19:19-21) Kungeso sizathu ziza kutshatyalaliswa zonke izikumkani ezikulo mfanekiso eArmagedon, kungekuphela nje ezo zimelwa ngulo mfanekiso.
^ isiqe. 15 Inyathelo lokugqibela lokutyunyuzwa kwentloko yenyoka lenzeka ekupheleni kweminyaka eliwaka xa uSathana needemon zakhe bephoswa “edikeni lomlilo nesalfure.”—ISityhi. 20:7-10; Mat. 25:41.


text:
‘Ebeyazi Indlela’
UGUY HOLLIS PIERCE, obelilungu leQumrhu Elilawulayo lamaNgqina kaYehova, ugqibe ikhondo lakhe lasemhlabeni ngoLwesibini, ngoMatshi 18, 2014. Ebeneminyaka eyi-79 xa bekuzaliseka ithemba lakhe lokuba ngomnye wabazalwana bakaKristu abavusiweyo.—Heb. 2:10-12; 1 Pet. 3:18.
UGuy Pierce wazalelwa eAuburn, eseKhalifoniya, eMerika, ngoNovemba 6, 1934, waza wabhaptizwa ngo-1955. Watshata nesithandwa sakhe, uPenny, ngo-1977 baza baba nabantwana. Ukukhulisa kwakhe intsapho kwamenza waba nobubele. Ngo-1982 yena noPenny babesele bengoovulindlela, waza ngo-1986 waba ngumveleli wesiphaluka eMerika, ibe wachitha iminyaka eyi-11 kweso sabelo.
Ngo-1997, uGuy noPenny Pierce baya kukhonza kwiBheteli yaseMerika. UMzalwan’ uPierce wasebenza kwiSebe Lenkonzo, ibe ngo-1998 wamiselwa ukuba ancedise iKomiti Yabasebenzi yeQumrhu Elilawulayo. Ngo-Oktobha 2, 1999, kwintlanganiso ebanjwa minyaka le yeWatch Tower Bible and Tract Society of Pennsylvania, kwenziwa isaziso esithi uMzalwan’ uPierce umiselwe njengelungu leQumrhu Elilawulayo. Kwiminyaka yakutshanje uye wasebenza kwiKomiti Yabasebenzi, kweYokubhala, kweYokupapasha nakweYabanxibelelanisi.
Abantu abaneemvelaphi ezahlukahlukeneyo bebetsalelekile kuMzalwan’ uPierce ngenxa yoncumo noburharha bakhe. Noko ke, ezona mpawu zakhe bezimenza athandwe kakhulu ngabantu luthando, ukuthobeka, ukuhlonela kwakhe imithetho nemigaqo yobulungisa nokuba nokholo kwakhe kuYehova. KuGuy Pierce, inkomo ibingazal’ umntu ukuba bezinokungazaliseki izithembiso zikaYehova, ibe loo nto ebefuna yaziwe emhlabeni wonke.
UMzalwan’ uPierce ebezinikele ekukhonzeni uYehova, evuka ngenj’ ixukuxa asebenze de kube sebusuku. Ebehamba emhlabeni wonke ekhuthaza abazalwana noodade, ibe ebezinika ixesha lokuthetha namalungu entsapho yaseBheteli nabanye abafuna ukunxulumana naye, abafuna icebiso noncedo. Nakuba sele kudlule iminyaka bambonayo, abanye basamkhumbula engumntu obuk’ iindwendwe, onobuhlobo nokwaziyo ukukhuthaza ngeZibhalo.
Lo mzalwana nomhlobo wethu ushiya ngasemva inkosikazi nabantwana abathandathu, abazukulwana nesizukulwana. Kwakhona, ebenabantwana bokomoya abaninzi. Intetho yokukhumbula uMzalwan’ uPierce ibinikelwa nguMark Sanderson, olilungu leQumrhu Elilawulayo, kwiBheteli yaseBrooklyn ngoMgqibelo, Matshi 22, 2014. Enye yezinto athethe ngazo, lithemba likaMzalwan’ uPierce lokuphila ezulwini ibe ufunde amazwi kaYesu athi: “Endlwini kaBawo zininzi iindawo zokuhlala. . . . Ukuba ndiyemka ndize ndinilungiselele indawo, ndiya kuza kwakhona ndize ndinamkelele kum ekhaya, ukuze apho ndikhoyo mna nibe lapho nani. Nalapho ndiya khona niyayazi indlela.”—Yoh. 14:2-4.
Ewe kona, siza kumkhumbula nyhani uMzalwan’ uPierce. Sekunjalo, siyavuya kuba ‘ebeyazi indlela’ eya ‘kwindawo yakhe yokuhlala’ esisigxina.


text:
Kuthetha Ukuthini Ukuza KukaKristu?
Impendulo esuka eBhayibhileni
IZibhalo zikuchaza izihlandlo eziliqela ukuza kukaKristu ukuze agwebe abantu abasemhlabeni. * Ngokomzekelo uMateyu 25:31-33 uthi:
“Xa uNyana womntu efika esebuqaqawulini bakhe, nazo zonke iingelosi zikunye naye, uya kwandula ke ahlale phantsi kwitrone yakhe yobuqaqawuli. Kwaye zonke iintlanga ziya kuhlanganiselwa phambi kwakhe, abahlule abantu omnye komnye, kanye njengokuba umalusi esahlula izimvu ezibhokhweni. Uya kuzibeka izimvu ngasekunene kwakhe, kodwa zona iibhokhwe ngasekhohlo kwakhe.”
Ngokwahlukileyo kuyo nantoni na kwimbali yoluntu, eli xesha lokugweba liza kuba yinxalenye ‘yembandezelo enkulu.’ Le mbandezelo iza kulandelwa yimfazwe yeArmagedon. (Mateyu 24:21; ISityhilelo 16:16) Iintshaba zikaKristu, ezichazwe kumzekeliso wakhe njengeebhokhwe, ‘ziya kuva isohlwayo sesigwebo sentshabalalo engunaphakade.’ (2 Tesalonika 1:9; ISityhilelo 19:11, 15) Kwelinye icala, abakhonzi bakhe abathembekileyo, izimvu, ziza kufumana ‘ubomi obungunaphakade.’—Mateyu 25:46.
Uza kufika nini uKristu?
UYesu wathi: “Akukho bani uwaziyo loo mhla nelo lixa.” (Mateyu 24:36, 42; 25:13) Noko ke, wazichaza ‘izinto’ ezaziza kwenzeka ezibonisa ukufika kwakhe.—Mateyu 24:3, 7-14; Luka 21:10, 11.
Ngaba uKristu uza ekumzimba womoya okanye wenyama?
UYesu wavuswa ekumzimba womoya, ngoko uza kufika njengesidalwa somoya, kungekhona esenyama. (1 Korinte 15:45; 1 Petros 3:18) Ngenxa yoku, kusuku lwangaphambi kokufa kwakhe, uYesu wathi kubapostile bakhe: “Selisondele ixesha lokuba ihlabathi lingabi sandibona.”—Yohane 14:19.
Ubuxoki obuxhaphakileyo ngokufika kukaKristu
Ubuxoki: Xa iBhayibhile isithi abantu baza kumbona uYesu “esiza esemafini,” loo nto ithetha ukuba uYesu uza kubonkala ngokoqobo.—Mateyu 24:30.
Inyaniso: Ngamanye amaxesha iBhayibhile ithetha ngamafu njengento engabonakaliyo. (Levitikus 16:2; Numeri 11:25; Duteronomi 33:26) Ngokomzekelo, uThixo wathi kuMoses: “Ndiza kuwe ndisefini elimnyama.” (Eksodus 19:9) UMoses akazange ambone ngokoqobo uThixo. Ngokufanayo, uKristu ‘uza esemafini,’ ngohlobo lokuba abantu bayakuqonda ukuza kwakhe nangona bengakwazi ukumbona ngokoqobo.
Ubuxoki: Xa lithetha ngokuza kukaKristu, ibinzana elithi “onke amehlo aya kumbona,” elikwiSityhilelo 1:7 lithetha ukuthi uya kubonakala.
Inyaniso: Ngamanye amaxesha, amagama aseBhayibhileni esiGrike elithi ‘iliso’ nelithi ‘ukubona’ asetyenziselwa ukuqonda kungekhona ukubona ngokoqobo. * (Mateyu 13:15; Luka 19:42; Roma 15:21; Efese 1:18) IBhayibhile ithi uYesu ovusiweyo ‘ngokuphela . . . kohlala ekukhanyeni okungenakufikeleleka, ekungekho namnye umntu . . . unokumbona.’ (1 Timoti 6:16) Ngenxa yoko, amazwi athi “onke amehlo aya kumbona” athetha ukuba bonke abantu baya kuqonda ukuba uYesu ngulowo uzisa umgwebo kaThixo.—Mateyu 24:30.
Ubuxoki: Amazwi akweye-2 kaYohane 7 abonisa ukuba uYesu uza kuza esenyameni.
Inyaniso: Le vesi ibonisa ukuba: “Kungene abakhohlisi abaninzi ehlabathini, abangavumiyo ukuba uYesu Kristu weza esenyameni.”
Ngomhla kampostile uYohane, abanye babeyikhanyela into yokuba uYesu weza emhlabeni ekumzimba wokwenyama. Babebizwa ngokuba ngamaGnostiki. Eyesibini kaYohane 7 yayibhalelwe ukuphikisa ubuxoki babo.
^ isiqe. 3 Nangona abantu abaninzi besebenzisa ibinzana elithi “ukubuya” xa bechaza ukuza kukaKristu, eli binzana alikho eBhayibhileni.
bonke abantu baya kuqonda ukuba uYesu ngulowo uzisa umgwebo kaThixo.—Mateyu 24:30.
^ isiqe. 14 Jonga iThe New Thayer’s Greek-English Lexicon of the New Testament (1981), iphepha 451 no-470
Funda Okungakumbi
Buyintoni UBukumkani BukaThixo?
Funda isizathu sokuba uBukumkani bukaThixo bugqwesile kunabanye oorhulumente.
Ngaba Siphila ‘Kwimihla Yokugqibela’?
Hlola izinto ezenziwa ngabantu nezimo zengqondo zabo ezibonisa ukuba ngoku siphila ‘kwimihla yokugqibela’ njengoko kuprofetwe ngazo eBhayibhileni.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
45 UYosefu akabanga saba nako ukuzibamba phambi kwabo babemi ngakuye.+ Ngoko wadanduluka wathi: “Khuphani wonke ubani olapha emke kum!” Akwabakho bani ngakuye ekuzaziseni kukaYosefu kubantakwabo.+
2 Waliphakamisa ilizwi lakhe walila,+ kangangokuba eva amaYiputa, yeva nendlu kaFaro.
3 Ekugqibeleni uYosefu wathi kubantakwabo: “NdinguYosefu. Usaphila na ubawo?” Kodwa abantakwabo abakwazanga kumphendula konke konke, kuba babephazamisekile ngenxa yakhe.+
4 Ngoko uYosefu wathi kubantakwabo: “Ncedani, nisondele kum apha.” Baza ke basondela kuye.
Wandula ke wathi: “NdinguYosefu umntakwenu, enamthengisa eYiputa.+
5 Kodwa musani ukuba buhlungu+ yaye ningaziqumbeli kuba nathengisa ngam apha; kuba uThixo wandithumela phambi kwenu+ ukuze kulondolozwe ubomi.
6 Kuba lo ngunyaka wesibini wendlala emhlabeni,+ yaye isemihlanu iminyaka ezayo ekungayi kulinywa okanye kuvunwe ngayo.+
7 Ngenxa yoko uThixo undithumele phambi kwenu ukuze kubekho intsalela yabantu abasalayo+ emhlabeni nokuze nigcinwe niphila ngosindiso olukhulu.
8 Ngoko asinini abandithumela apha,+ kodwa nguTHIXO oyinyaniso, ukuze andimisele njengoyise+ kuFaro nenkosi yayo yonke indlu yakhe nanjengomlawuli walo lonke ilizwe laseYiputa.
9 “Khawulezani ninyuke niye kubawo, nithi kuye, ‘Utsho unyana wakho uYosefu ukuthi: “UThixo undimisele njengenkosi yalo lonke elaseYiputa.+ Yihla uze kum. Musa ukulibazisa.
10 Uya kuhlala ezweni laseGoshen,+ ube kufuphi nam, wena noonyana bakho, noonyana boonyana bakho, nemihlambi yakho yezimvu kwanemihlambi yakho yeenkomo, nento yonke onayo.
11 Yaye ndiya kukubonelela ngokutya apho, kuba kusasele iminyaka emihlanu yendlala;+ kuba hleze uhlwempuzeke, wena nendlu yakho nento yonke onayo.”’
12 Khangelani, amehlo enu namehlo omntakwethu uBhenjamin ayabona ukuba ngumlomo wam lo uthethayo kuni.+
13 Nize nimxelele ubawo ngalo lonke uzuko lwam eYiputa, nento yonke eniyibonileyo; yaye nimele nikhawuleze nihle nobawo, nimzise apha.”
14 Wandula ke wawa entanyeni kaBhenjamin umntakwabo, wasuka walila, noBhenjamin walila entanyeni yakhe.+
15 Wabanga bonke abantakwabo waza walilela kubo,+ baza emva koko abantakwabo bathetha naye.
16 Zavakala iindaba endlwini kaFaro, zokuba: “Bafikile abantakwabo Yosefu!” Kwalunga oko emehlweni kaFaro nawabakhonzi bakhe.+
17 Ngako oko uFaro wathi kuYosefu: “Yithi kubantakwenu, ‘Yenzani oku: Bophani amaqegu enu nize nihambe niye ezweni lakwaKanan,+
18 nithabathe uyihlo nabezindlu zenu, nize kum apha, ukuze ndininike izinto ezilungileyo zelizwe laseYiputa; nize nidle indyebo yeli lizwe.+
19 Wena ke ndikunika umyalelo wokuba uthi:+ “Yenzani oku: Bathabatheleni iinqwelo+ ezweni laseYiputa abantwana benu nabafazi benu, nikhwelise uyihlo kwenye, nize apha.+
20 Iliso lenu malingabi nosizi ngempahla yenu,+ kuba zonke izinto ezilungileyo zaseYiputa zezenu.”’”+
21 Benjenjalo ke oonyana bakaSirayeli, yaye uYosefu wabanika iinqwelo ngokwemiyalelo kaFaro waza wabanika nomphako+ wendlela.
22 Wanika ngamnye wabo ingubo yokwaleka yokutshintsha,+ kodwa yena uBhenjamin wamnika amakhulu amathathu amaqhosha esilivere neengubo zokwaleka zokutshintsha ezintlanu.+
23 Yena uyise wamthumelela oku kulandelayo: amaesile alishumi ethwele izinto ezilungileyo zaseYiputa neemazi zamaesile ezilishumi zithwele ukudla okuziinkozo, nesonka, nomphako kayise wendlela.
24 Wabandulula ke abantakwabo, bahamba. Noko ke, wathi kubo: “Nize ningaxabani endleleni.”+
25 Benyuka ke, bemka eYiputa, baza ethubeni bafika ezweni lakwaKanan kuYakobi uyise.
26 Bamxelela, bathi: “UYosefu usaphila, yaye nguye olawulayo kulo lonke ilizwe laseYiputa!”+ Kodwa yasuka yaba ndindisholo intliziyo yakhe, kuba wayengabakholelwa.+
27 Bathi bakuwathetha kuye onke amazwi kaYosefu awayewathethile kubo, wazibona neenqwelo awayezithumele uYosefu, ukuba zimthwale, waphila+ umoya kaYakobi uyise.
28 Wadanduluka uSirayeli wathi: “Kwanele! UYosefu unyana wam usaphila! Owu, mandiye kumbona ngaphambi kokuba ndife!”+
Yithumele
Yithumele
Genesis 45
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=45&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D45%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
45 “Ekulabeni kwenu ilizwe njengelifa,+ nifanele ninikele umnikelo kuYehova,+ isahlulo esingcwele kulo ilizwe elo;+ ubude, sibe ziikubhite ezingamashumi amabini anesihlanu amawaka ubude,+ nobubanzi, sibe lishumi lamawaka. Siya kuba sisahlulo esingcwele emideni yaso yonke macala onke.
2 Apha kuya kubakho amakhulu amahlanu ngamakhulu amahlanu endawo engcwele, yenziwe ibe sisikwere macala onke;+ siya kuba neekubhite ezingamashumi amahlanu edlelo kwicala ngalinye.+
3 Kulo mlinganiselo ufanele ulinganisele ubude obungamashumi amabini anesihlanu amawaka nobubanzi obulishumi lamawaka, yaye ingcwele iya kuba lapho, eyona nto ingcwele.+
4 Njengesahlulo esingcwele elizweni apho iya kuba sesababingeleli,+ abalungiseleli bengcwele, abo basondelayo ukuza kulungiselela kuYehova.+ Yaye imele ibe yindawo yezindlu zabo, nendawo engcwele yengcwele.
5 “‘Kuya kuba ngamashumi amabini anesihlanu amawaka ubude neshumi lamawaka ububanzi.+ Iya kuba yeyabaLevi, abalungiseleli beNdlu. Baya kuba namagumbi okudlela angamashumi amabini njengelifa.+
6 “‘Yaye njengelifa lesixeko, niya kunikela amawaka amahlanu obubanzi nobude bamawaka angamashumi amabini anesihlanu, kanye njengomnikelo ongcwele.+ Uya kuba ngowendlu yonke kaSirayeli.
7 “‘Ke isikhulu siya kufumana kweli cala nakweliya cala lomnikelo ongcwele+ nelifa lesixeko, ecaleni komnikelo ongcwele nasecaleni kwelifa lesixeko, okuthile kwicala elisentshona ngasentshona nokuthile kwicala elisempuma ngasempuma. Nobude buya kuba kanye njengesinye sezabelo, ukususela kumda osentshona kuse kumda osempuma.+
8 Ngokubhekisele kulo ilizwe, liya kuba lelaso njengelifa kwaSirayeli. Yaye izikhulu zam aziyi kuphinda zibadlakazelise abantu bam,+ nelizwe baya kulinika indlu kaSirayeli ngokwezizwe zabo.’+
9 “Itsho iNkosi enguMongami uYehova ukuthi, ‘Kwanele ngoku, zikhulu zakwaSirayeli!’+
“‘Shenxisani ugonyamelo nokuphangwa,+ nize nenze okusesikweni nobulungisa.+ Yekani ukubahlutha abantu bam,’+ itsho iNkosi enguMongami uYehova.
10 ‘Nifanele nibe nezikali ezichanileyo ne-efa echanileyo nomlinganiselo ochanileyo webhate.+
11 Ngokubhekisele kwiefa nomlinganiselo webhate, kufanele kubekho isixa esinye esiqingqiweyo, ukuba ibhate ithwale isishumi sehomere nesishumi sehomere nge-efa;+ ngokubhekisele kwihomere, ifanele ibe sisixa sayo esifunekayo.
12 Ishekele+ yona ngamashumi amabini eegera.+ Amashumi amabini eeshekele, amashumi amabini anesihlanu eeshekele, ishumi elinesihlanu leeshekele lifanele libe yimane kuni.’
13 “‘Nguwo lo umnikelo enifanele niwunikele, inxalenye yesithandathu ye-efa kwihomere yengqolowa, nenxalenye yesithandathu ye-efa kwihomere yerhasi;
14 ke wona umxhesho weoli, ngumlinganiselo webhate yeoli. Ibhate sisishumi sekore. Iibhate ezilishumi yihomere; ngenxa yokuba iibhate ezilishumi yihomere.
15 Nemvu ibe nye emhlambini, kumakhulu amabini emfuyo kwaSirayeli,+ yomnikelo wokudla okuziinkozo+ neyomnikelo otshiswa kuphele+ neyemibingelelo yobudlelane,+ ukuze bacanyagushelwe,’+ itsho iNkosi enguMongami uYehova.
16 “‘Bona ke abantu belizwe, baya kuba nembopheleleko ngalo mnikelo+ wesikhulu sakwaSirayeli.+
17 Iya kuba phezu kwesikhulu+ ke iminikelo+ etshiswa kuphele nomnikelo wokudla okuziinkozo+ nomnikelo othululwayo+ ebudeni bemithendeleko+ nasebudeni bokuthwasa kweenyanga+ nasebudeni beesabatha,+ ebudeni bawo onke amaxesha emisitho yendlu kaSirayeli.+ Siso esiya kulungiselela umnikelo wesono nomnikelo wokudla okuziinkozo nomnikelo otshiswa kuphele nemibingelelo yobudlelane, ukuze kucanyagushwe ngenxa yendlu kaSirayeli.’
18 “Itsho iNkosi enguMongami uYehova ukuthi, ‘Enyangeni yokuqala, ngowokuqala umhla enyangeni leyo, ufanele uthabathe ithole lenkomo eliyinkunzi, ithole lomhlambi, eliphilileyo,+ yaye umele uyisulungekise ingcwele esonweni.+
19 Umbingeleli umele athabathe intwana yegazi lomnikelo wesono aze alifake emgubasini+ weNdlu nakwiimbombo zone zenqwanqwa elijikelezileyo lesibingelelo+ nasemgubasini wesango lentendelezo engaphakathi.
20 Leyo ke yindlela oya kwenza ngayo ngowesixhenxe umhla enyangeni leyo ngenxa yakhe nawuphi na umntu owenza impazamo+ nangenxa yakhe nabani na ongenamava; yaye nimele niyicamagushele iNdlu le.+
21 “‘Ngeyokuqala inyanga, ngomhla weshumi elinesine enyangeni leyo, nifanele nibe nepasika.+ Kufanele kudliwe amaqebengwana angenagwele njengoko ingumthendeleko weentsuku ezisixhenxe.+
22 Yaye ngaloo mini, ngenxa yaso nangenxa yabo bonke abantu belizwe, isikhulu simele silungiselele ithole lenkomo eliyinkunzi libe ngumnikelo wesono.+
23 Kwaye ngezo ntsuku zisixhenxe zomthendeleko+ sifanele silungiselele umnikelo otshiswa kuphele kuYehova wamathole asixhenxe eenkomo aziinkunzi neenkunzi zeegusha ezisixhenxe, eziphilileyo, mihla le zosixhenxe ezo ntsuku,+ nenkunzi yebhokhwe mihla le ibe ngumnikelo wesono.+
24 Ufanele alungiselele umnikelo wokudla okuziinkozo ube yiefa ngethole lenkomo eliyinkunzi ne-efa ngenkunzi yegusha, yaye, ngokubhekisele kwioli, ihin kwiefa leyo.+
25 “‘Ngeyesixhenxe inyanga, ngosuku lweshumi elinesihlanu enyangeni leyo, ebudeni bomthendeleko,+ ufanele alungiselele okufanayo noku ngeentsuku ezisixhenxe,+ ngokufanayo nomnikelo wesono, njengomnikelo otshiswa kuphele, nanjengomnikelo wokudla okuziinkozo nanjengeoli.’”
Yithumele
Yithumele
Hezekile 45
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=45&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D45%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ICANDELO 21
UYesu Uyaphila!
UYesu ubonakala kubalandeli bakhe ukuze abafundise aze abakhuthaze
NGOSUKU lwesithathu emva kokufa kukaYesu, abafazi ababengabalandeli bakhe bafumanisa ukuba ilitye elalivale ingcwaba lakhe lisusiwe. Umzimba kaYesu wawungekho engcwabeni.
Kwavela iingelosi ezimbini. Enye yathi: “Nifuna uYesu umNazarete . . . Uvusiwe.” (Marko 16:6) Bengalibazisanga aba bafazi babaleka baya kuxelela abapostile. Endleleni, badibana noYesu. Wathi kubo: “Musani ukuba noloyiko! Hambani, niye kuxela kubazalwana bam, ukuze bahambe baye eGalili; yaye baya kundibona apho.”—Mateyu 28:10.
Kamva ngolo suku, abafundi ababini babesendleleni esuka eYerusalem besiya kwidolophana yase-Emawusi. Badibana nomntu abangamaziyo waza wababuza ukuba bathetha ngantoni. Kwathi kanti loo mntu nguYesu ovusiweyo, nto nje babengamqondi. Bedakumbile bamxelela ukuba bathetha ngoYesu. Waqalisa ukubacacisela izinto ezikwiZibhalo eziphathelele uMesiya. Ewe, uYesu wazizalisekisa zonke iziprofeto eziphathelele uMesiya. * Bathi aba bafundi bakuqonda ukuba nguYesu ovuselwe kumzimba womoya lo uthetha nabo, wanyamalala.
Ngoko nangoko aba bafundi babini babuyela eYerusalem. Apho bafumana abapostile bezitshixele egumbini. Bathi besabalisela abo bapostile ngoko kwenzekileyo, kwathi gqi uYesu. Abazange bakholelwe! UYesu wababuza: “Kutheni nithandabuza ezintliziyweni zenu? . . . Kubhaliwe ukuba uKristu wayeya kubandezeleka aze avuke kwabafileyo ngomhla wesithathu.”—Luka 24:38, 46.
Kwiintsuku ezingama-40 emva kokuba evusiwe, uYesu wabonakala kubafundi bakhe izihlandlo ezahlukahlukeneyo. Kwesinye isihlandlo, wabonakala kubafundi abangaphezu kwama-500. Kuyabonakala ukuba kwesi sihlandlo wabanika lo myalelo ubalulekileyo: “Hambani . . . niye kubenza abafundi abantu beentlanga zonke, . . . nibafundisa ukuba bazigcine zonke izinto endiniyalele zona. Yaye, khangelani! ndinani yonke imihla de kube sekuphelisweni kwenkqubo yezinto.”—Mateyu 28:19, 20.
Kwisihlandlo sokugqibela ekunye nabapostile bakhe abathembekileyo abali-11, uYesu wabathembisa wathi: “Niya kwamkela amandla xa umoya oyingcwele ufika kuni, yaye niya kuba ngamangqina am . . . kuse nakwezona nxalenye zikude zomhlaba.” (IZenzo 1:8) Emva koko uYesu waphakanyiselwa phezulu, laza ilifu lamsibekela ababi sambona njengoko enyukela ezulwini.
—Oku kusekelwe kuMateyu isahluko 28; kuMarko isahluko 16; kuLuka isahluko 24; kuYohane isahluko 20 nesama-21; kweyoku-1 kwabaseKorinte 15:5, 6.
^ isiqe. 6 Ukuze ubone iziprofeto eziphathelele uMesiya ezazaliseka kuYesu, funda Icandelo 14, Icandelo 15, Icandelo 16 kule ncwadana kunye nenqaku elikwisihlomelo elithi “UYesu Kristu—UMesiya Othenjisiweyo” kwincwadi ethi Yintoni Ngokwenene Efundiswa YiBhayibhile?
Funda Okungakumbi
Ukuvuswa KukaYesu Kukuvulele Ithuba Lokuphila Ngonaphakade!
Khawube nombono wobomi obungunaphakade apho kungekho zintlungu, ukubandezeleka nosizi.


text:
‘Bona Ukuthandeka KukaYehova’
Iimeko ezinzima zinokubangela intlungu engathethekiyo. Zinokusikhathaza, zisithez’ amandla zize zichaphazele indlela esibujonga ngayo ubomi. UKumkani uDavide wakwaSirayeli wayeneengxaki ezininzi. Wajamelana njani nazo? Kwindumiso echukumisayo, uDavide uthi: “Ngelizwi lam, ndamemeza kuYehova ndicela uncedo; ngelizwi lam, ndakhala kuYehova ndifuna ubabalo. Ndakuphalazela kuye ukuxhalaba kwam; ndaqhubeka ndikuxela kuye ukubandezeleka kwam, ekutyhafeni komoya wam ngaphakathi kwam. Wandula ke wena wayazi indlela yam.” UDavide wathandaza kuThixo ecela uncedo.—INdu. 142:1-3.
Xa wayejongene nobunzima, uDavide wathandaza kuYehova ecela uncedo
Kwenye indumiso, uDavide wathi: “Inye into endiyicelileyo kuYehova—ndiya kufuna yona, ukuba ndihlale endlwini kaYehova yonke imihla yobomi bam, ndibone ukuthandeka kukaYehova ndize ndikhangele ngoxabiso etempileni yakhe.” (INdu. 27:4) UDavide wayengengomLevi, kodwa unokuba nawo umfanekiso-ngqondweni wakhe emi ngaphandle kwentendelezo engcwele. UDavide uzaliswa ngumbulelo kangangokuba unqwenela ukuchitha ubomi bakhe bonke apho ukuze ‘abone ukuthandeka kukaYehova.’
Igama elithi “ukuthandeka” linxulunyaniswa nento “okholwayo yiyo, eyanelisa ingqondo neemvakalelo.” UDavide wayesoloko elixabisa ilungiselelo esilenzelwe nguThixo ukuze simnqule. Kuya kuba kuhle ukuzibuza, ‘Ngaba ndivakalelwa ngendlela uDavide awayevakalelwa ngayo?’
‘KHANGELA NGOXABISO’ KWILUNGISELELO LIKATHIXO
Namhlanje, ukunqula uYehova akuxhomekekanga kwisakhiwo esithile sokoqobo. Kunoko, kuxhomekeke kwitempile yokomoya kaThixo—ilungiselelo elingcwele lonqulo lokwenyaniso. * Ukuba ‘sikhangela ngoxabiso’ kweli lungiselelo, nathi siya ‘kukubona ukuthandeka kukaYehova.’
Cinga nje ngesibingelelo somnikelo otshiswayo esasenziwe ngobhedu esasiphambi komnyango womnquba. (Eks. 38:1, 2; 40:6) Eso sibingelelo sasimela ukukulungela kukaThixo ukwamkela ubomi bukaYesu obaba lidini. (Heb. 10:5-10) Cinga indlela okubaluleke ngayo kuthi oko! Umpostile uPawulos wathi: “Xa sasiziintshaba, saxolelaniswa noThixo ngokufa koNyana wakhe.” (Roma 5:10) Xa sinokholo kwigazi likaYesu elaphalalayo, siya kuba ngabahlobo bakaThixo akholiswayo ngabo nabathembayo. Oku kuya kusinceda ‘sisondelelane noYehova.’—INdu. 25:14.
Ekubeni ‘zicinywa izono’ zethu, siye sifumane ‘amaxesha okuhlaziya avela kuYehova.’ (IZe. 3:19) Imeko yethu ifana naleyo yebanjwa eligwetyelwe ukufa, suke lithi ngoxa lisalindele ukubulawa, lizisole lize litshintshe kwiindlela zalo. Ibona olu tshintsho, ijaji enovelwano iyalicima elo tyala ize isijike eso sigwebo sokufa. Unokuzicingela nawe indlela elivuya ngayo eli banjwa! Njengaloo jaji, uYehova uba novelwano ngabantu abaguqukayo aze asijike isigwebo sokufa.
YOLISWA LUNQULO LOKWENYANISO
Phakathi kwezinto asenokuba wayezibona zisenziwa uDavide xa kunqulwa uYehova, kukuhlanganisana kwezihlwele zamaSirayeli, ukufundwa ngokuvakalayo nokucaciswa koMthetho, ukutshiswa kwesiqhumiso nenkonzo engcwele eyayisenziwa ngababingeleli nabaLevi. (Eks. 30:34-38; Num. 3:5-8; Dut. 31:9-12) Le ndlela yokunqula yamaSirayeli isasetyenziswa nanamhlanje.
Nakule mihla yethu, “hayi indlela ekulunge nekuthandeka ngayo ukuba abazalwana bahlale ndawonye ngomanyano!” (INdu. 133:1) Kuye kwabakho ulwando olukhulu ‘kumanyano lwabazalwana luphela.’ (1 Pet. 2:17) ILizwi likaThixo lifundwa ngokuvakalayo lize licaciswe kwiintlanganiso zethu. UYehova uye wasebenzisa intlangano yakhe ukuze asifundise. Kukho neencwadi ezininzi esinokuzisebenzisa xa sifundisisa naxa sisenza unqulo lwentsapho. Elinye ilungu leQumrhu Elilawulayo lathi: “Ukuvuka ndicamngce ngeLizwi likaYehova, ndicinge ngentsingiselo yalo ndize ndifune ulwazi nokuqonda, kundishiya ndanelisekile yaye ndisondele kuYehova.” Yinyaniso ukuba ‘ulwazi lunokuthandeka emphefumlweni wethu.’—IMize. 2:10.
Namhlanje, abakhonzi bakaThixo bathandaza kuye mihla le. KuYehova, loo mithandazo injengempepho enevumba elimnandi. (INdu. 141:2) Kuvuyisa ngokwenene ukwazi ukuba siyamkholisa uYehova uThixo xa sithandaza!
Xa wayethandaza, uMoses wathi: “Ukuthandeka kukaYehova uThixo wethu makube phezu kwethu, nomsebenzi wezandla zethu wumisele ngokuqinileyo phezu kwethu.” (INdu. 90:17) Xa sizimisele kumsebenzi wokushumayela, uYehova uyasisikelela. (IMize. 10:22) Kusenokwenzeka ukuba bakho abantu esiye sabanceda bafunda inyaniso. Okanye mhlawumbi siye sanyamezela kubulungiseleli phezu nje kokungabi namdla kwabantu, ukukhathazwa yimpilo, iintlungu nentshutshiso. (1 Tes. 2:2) Enoba ziziphi iingxaki esiye sanazo, ngaba asikubonanga “ukuthandeka kukaYehova” nendlela akholiswa ngayo yimigudu esiyenzayo?
UDavide wathi: “UYehova sisahlulo sesabelo endisinikiweyo nesendebe yam. Ulibambe waliqinisa iqashiso lam. Izintya zokulinganisa zindiwele ezindaweni ezithandekayo.” (INdu. 16:5, 6) UDavide wayesixabisa ‘isahlulo’ sakhe, ubuhlobo obusondeleyo noYehova nelungelo lokumkhonza. NjengoDavide, sisenokunyamezela ubunzima, kodwa zininzi iintsikelelo esizifumanayo! Ngoko masiqhubeke siyoliswa lunqulo lokwenyaniso size ‘sikhangele ngoxabiso’ kwitempile yokomoya kaYehova.
^ isiqe. 6 Funda iMboniselo kaJulayi 1, 1996, iphepha 14-24.